Elsku Sporðdrekinn minn , þú ert að fara inn í litríkt ár sem mun leiða þig áfram þangað sem þér líður best . Þetta tengist því sem þú ert að gera og jafnvel líka hvar þú vilt vera , þú getur farið yfir svo stór fjöll á þessu ári því þú stendur upp og tekur þau skref sem þú þarft að taka , óháð því að treysta á nokkurn til að hjálpa þér . Þú ert svo sterkur þegar þú skilur að það besta sem þú gerir er að stóla á sjálfan þig , því þá margfaldast getan sem þú hefur og allt fer svo miklu betur en ef þú leggur líf þitt eða örlög í hendur annarra . Þú sérð nýja möguleika birtast uppúr vandamálunum sem hafa verið síðustu mánuði eða þú skynjar að séu yfirvofandi , en þessi vandamál koma nefnilega með lausnina til að láta þér líða betur og geta meira . Þú hefur áhyggjur af allt of mörgu í kringum fjölskyldu þína , en það eina sem þú getur gert til þess að allt gangi vel er að efla sjálfan þig . Í ástinni þarftu að hafa örugga undirstöðu , einhvern sem hægt er að stóla á og gefur þér jarðtengingu , og ef allt er búið að vera út og suður og í vitleysunni , skaltu loka á þá tengingu líkt og þú sért að henda út sjúkdómi , því þetta er ekki ást . Hinsvegar geturðu spunnið fallegasta vefinn og lokkað til þín þann sem þú átt skilið . Það mætti segja að 2020 væri ár Sporðdrekans , en ef þér líður illa og lokar sjálfan þig af , þá finnurðu nýjar leiðir til að opna fleiri hurðir og hleypa sólinni inn , en ef þú ert á fullri ferð og lætur ekkert stoppa þig , þá þarftu að muna þú þarft að sofa , ekki bara hvílast , heldur sofa , það endurnýjar frumurnar þínar og þá læknar líkaminn sig sjálfur . Þú þarft ekki að syrgja eða sakna , því ef sú tilfinning er að spila með þér , þá er söknuður eða sorg út af einhverju sem var gleði þín , svo þakkaðu fyrir hana . Þetta ár er tími endurnýjunar og frelsi tilfinninganna og eflingu í sambandi við stöðu eða stétt og þú verður miklu rólegri og hendir kvíðapúkanum út , svo farðu bjartsýnn inn í þetta ár því það gefur þér alla þá birtu sem mögulega hægt er að gefa .